Januarie | 2011 | mnr.muller
Monthly Archives: Januarie 2011
Tradisies is nie dood nie, dit word net aangepas(s)
Posted on Januarie 28, 2011 by mnr.muller
Wat verstaan jy onder tradisie?
Ek het 'n renons daarin as mense bloot sê jy moet 'n tradisie voortsit of stop, so asof almal dieselfde verstáán het van wat 'n tradisie nou eintlik is.
Vir my is 'n tradisie iets lewendigs. Jy kyk na 'n aktiwiteit wat in die verlede gewenste, positiewe resultate opgelewer het, analiseer dit, bedink dit en kyk hoe jy dit kan verbeter/aanpas vir die konteks wat van jaar tot jaar aan die verander is.
Tradisie is iets wat jy aktief skep en herskep, soos wat die uitdagings wat inspeel op mense se lewens van een tydstip na 'n volgende, verander.
Om tradisies "voort te laat leef" moet dit nie net klakkeloos herhaal word, aangepass word, "omdat dit nog altyd so gedoen is" nie, want dan raak dit vir my 'n negatiewe konsep. Dan was daar net een kreatiewe impetus lank-lank gelede: soos iemand wat 'n prent teken, en dit dan afrol, en daardie afgerolde kopié weer afrol, keer-op-keer-op-keer. Lateraan word die prent selfs onherkenbaar vaag en die rasionaal en kreatiwiteit – die idéé van die skets – raak verlore.
Blinde geloof in uitgediende praktyke – as dit die verstaan van tradisie is, dan bly ek eerder weg.
Nou die dag kom ek af op 'n groep studente wat hulle matrasse uitgedra het om 'n vlot wat hulle besig is om te bou, deurnag te beskerm. Dit was 'n lieflike soel somersaand, ná 'n hittige dag, en jy kon vinnig en maklik agterkom dat die gemoed in die groep goed en rustig is. Dit was lekker – veel lekkerder om buite te slaap dié nag, as binne 'n koshuisgebou wat heeldag in die son gebak het en die hitte vasgevang het tussen beklemmende mure.
Dié aktiwiteit was goed. Dit kan, myns insiens, gerus 'n tradisie word, want dit het op 'n vriendelike, gemaklike manier die ouens saamgebind.
Maar: as die vlottebou volgende jaar elders plaasvind, moet hulle steeds buite slaap – die goedheid lê nie in die kamstige "waghou" oor die joolmateriale nie; dit gaan oor die wegbreek as 'n groep, gemaklik onder die sterre.
Ook: as die wind die volgende jaar woes waai, of die reën kom op, dan baat dit tog niks vir die spanbou om 'n nuwe groep eerstejaars op nat matrasse in gure weer te laat slaap nie.
Dis waar tradisie verkeerd verstaan word, voel dit my.
Dan is dit verstok en dood. Dalk selfs boos.
Filed under Studenteleierskap and tagged groepsgees, koshuise, spanbou, tradisie, verwelkoming, vriendelik |	3 Kommentaar
"First years," gee hy die opdrag, "you may now skakel with the ladies."
Posted on Januarie 27, 2011 by mnr.muller
Wanneer voel jy tuis by 'n nuwe plek?
Koshuise het oor die jare 'n interessante strategie ontwikkel: Hulle laat jou aanvanklik besonder ontuis voel, en skud net heeltyd hulle koppe oor hoe useless jy is en watse swak indruk jy op die seniors gaan maak, en dan geleidelik, omdat jy eenvormig groet en hier en daar geesdriftig skree en in rye stap, (maar hoofsaaklik omdat die verwelkomingsweek se tyd uitloop) begin hulle jou komplimenteer, totdat jy uiteindelik op 'n vurige aand 'n handdruk kry soos min, en met 'n dawerende Hallo, nóú is jy deel van die HUIS! begroet word.
Die vrees is dat, indien nuwelinge bloot van meet af tuis voel, hulle rammetjie-uitnek sal raak (soos net matrikulante kan wees), geen seniors sal groet nie en bloot hulle koshuiskamers as woonstelagtige akkommodasie sal gebruik.
Deur van een uiterste (Kyk af! Jy is nie waardig om hier te wees nie!) oor te beweeg na 'n ander uiterste (Welkom! Jy is nou 'n ware koshuisman! Ons is trots op jou!), dramatiseer huiskomitees dié magiese oomblik van aanvaarding tot iets groots – 'n daadwerklike achievement. Uit 'n vanselfsprekendheid skep hulle iets groots.
Tog, as 'n mens bietjie buite dié proses staan, kom hierdie oordrewe spel besonder klugtig voor.
Gestel nou maar jy is 'n eerstejaar-vrouestudent in 'n vriendelike woonstelwyk, en jy het sopas klaar kultuuraand gehou met 'n manskoshuis – diep onder die indruk van hoe talentvol jou mede-eerstejaars is: Hoe belaglik is dit nie as die bebaarde seremoniemeester moet geepad vir 'n ongepoetste senior met 'n sonbril nie? 'n Sonbril wat blink onder die buisligte.
Filed under Studenteleierskap, Victoriastraat and tagged om tuis te voel, skakel, verwelkoming |	Lewer kommentaar
Verslag van 'n vlugtige besoek aan Engeland
Posted on Januarie 26, 2011 by mnr.muller
Ek was einde laasjaar vlugtig in Engeland om 'n konferensie oor navorsing in die hoër-onderwys by te woon. Die tema van die konferensie was: Where is the Wisdom we have lost in knowledge – Exploring Meaning, Identities and Transformation in Higher Education.
Self moes ek ook my pond vleis verdien en het ek meegewerk aan 'n referaat How the renewal of its academic offering is transforming the identity of an African university. Vir daardie doeleinde het ek vroeër laasjaar deur die afgelope dekade se nuwe akademiese programme van een universiteit gewerk, dit geanaliseer, en onderhoude met programkoördineerders gevoer.
Ons navorsing is goed ontvang; sestien geïnteresseerdes het na ons vyf skyfies en twintig minute voorlegging geluister, en toe vir tien minute vrae gevra. Sestien mense klink dalk na min, maar daar was twaalf parallelle sessies gelyktydig aan die gang (sodat diegene wat wou, hulle navorsingspunte kon verdien).
Soos vantevore genoem, het die president van die konferensie, Professor Sir David Watson, na ons spesifieke praatjie verwys in sy volsaal-toespraak aan die einde van die eerste dag.
Die konferensie het oor drie dae gestrek. Daar was vier gesamentlike sessies (elk gevolg deur 'n gefasiliteerde kleingroepbespreking), een paneelbespreking, en sewentien parallelle sessies (waartydens konferensiegangers telkens een sessie uit 'n moontlike twaalf kon kies, soms saamgegroepeer in 'n symposium-formaat). Dit het gesorg vir 'n groot verskeidenheid perspektiewe op die hooftema en hoe dit inspeel op Hoër Onderwys t.o.v. beleid, onderrig en leer, en bestuur.
Die voorleggings van die gesamentlike sessies was getiteld:
Why managers should not replace Socrates in the boardroom, Dr Amanda Goodall
The Future of Higher Education in the Age of Austerity, Professor Sir David Watson
The Urgent Need for an Academic Revolution: From Knowledge to Wisdom, Nicholas Maxwell
Knowledgeablility in landscapes of practice: from curriculum to identity, Professor Etienne Wenger
Die paneelbespreking op die laaste dag het die verskillende perspektiewe met mekaar probeer versoen, ingelei deur 'n opsommende verslag van die konferensie-rapporteur: Where IS the Wisdom? Shared Perspectives with contributions from all keynote speakers and Conference Rapporteur.
Die konferensie het in 'n turbulente Britse beleidstyd plaasgevind, maar ten spyte daarvan is die formele program nie deur besprekings oor die implikasies van die Browne-verslag oorheers nie; die etenstafelgesprekke het wel daaroor gegons.
Die feit is wêreldwyd is Hoër Onderwys in die knyp. Die aanvraag is groot; die koste is duur – en die gaping tussen ryk en arm gaan hand-aan-hand met die nypende verskil in gemeenskappe se vlakke van geletterheid.
Ek was bevoorreg om die konferensie te kon bywoon en Londen, Edinburgh (Skotland) en Newport (Wallis) op universiteitskoste te kon sien.
Iets in my knaag egter sedertdien. 'n Sinisme. 'n Spyt. 'n Ongeloof in Die Akademie.
Miskien voel ek net skuldig dat ek aardverwarming aangewakker het met my reise oor die waters.
Gister moes ek vroegoggend opvlieg Johannesburg toe vir 'n nasionale vergadering oor programraamwerk-veranderinge vir Hoër-Onderwys instellings. Laatmiddag was ek op pad terug. Vroegaand weer in Victoriastraat. Laataand was ek moeg.
Vanwaar die gejaag na wind?
Filed under Victoriastraat and tagged gejaag, SRHE konferensie, verslag |	Lewer kommentaar
Waardegedrewe koffie en die gelykenis van motorwas
"Hey, kom gerus in," nooi ek die primarius binne. Sy koshuis oefen venstersdanse op die gras. Hulle eerstejaars het sweepmerke op hulle bene wat hulle trots afshow vir die vrouestudente met wie hulle skakel.
"Dankie, Meneer." antwoord hy beslis.
"Nee wat, jy hoef my nie te 'meneer' nie," lag ek. "Noem my sommer André," sê ek. "Koffie?"
"Nee dankie, Meneer. Uhm. André."
"Ag, wel, die water kook al…" paai ek, "Of wil jy eerder koeldrank hê – of sap?"
"Koffie is reg, dankie… André."
"Ek het met een van jou eerstejaars gesels…" lei ek in, en talm 'n oomblik vir vir die nodige dramatiese effek. "Lyk my julle doen 'n goeie werk," verras ek hom met iets positiefs.
"Hy is regtig trots op julle koshuis," vertel ek verder "…en hy sê hy geniet elke oomblik."
Ek verduidelik hoekom ek met die eerstejaar beginne gesels het; hy het oorkant die grasvlakte regop gestaan en afkyk, alleen by 'n groepie seniors wat hom peper met vrae. Ek brei nie verder daaroor uit nie. Noem niks van die Weet jy waar is Modderdam?-vraag nie.
Die primarius wag vir die "maar" wat moet volg op my kompliment en saaklike stellings.
Ek noem dat die eerstejaar van die platteland van 'n plaasskool af kom – daar is hy op skool ingelyf, so, hy is 'n tawwe kalant. Hy (die eerstejaar met wie ek vroeër gesels het) het gesê dit was pret toe die eerstejaars die dag tevore mekaar se hare geskeer het; van die ouens was regtig moeg vir hulle haarstyle en hulle geniet dit om eenders te lyk.
"Dit was heeltemal vrywillig; hulle het dit self gedoen…" skerm die primarius.
"Ja-nee," sê ek en beweeg van die onderwerp af: "…dis mos maar altyd moeilik om te sê met groepe: mense voel mos maar jy moet doen wat die ander doen… so dis maar moeilik om te sê wat is 'vrywillig' of nie… Maar nietemin, die eerstejaar was vol lof vir julle program tot dusver!"
Die water kook klaar en ek skink twee koppies.
"Skuus, ek sien ek het nie melk nie, maar hierso is suiker?" bied ek aan.
Hy gooi 'n lepel suiker in, roer dit om. Ek haal eetgoed uit my kas en ons gaan sit.
"Dis seker 'n bietjie intimiderend om te moet gesels met 'n ander wyk se hoof? Jammer as dit ongemaklik is; ek hoop dis oraait?"
"Ja-nee, dankie, geen probleem!" sê die primarius en sluk aan sy koffie. Hy sak met sy rug terug in die swaar leunstoel waarin hy sit.
"Snaaks, ek was ook 'n HK-lid op my dag," sê ek en blaas my beker koel (want die koffie is warm, sonder melk). "Ons het ook die eerstejaars so laat afkyk – maar dit was nou in die vorige millennium – ek verstaan dit nogal… en dit lyk my julle het hulle nou presies waar jy hulle wil hê; jy drill hulle aan die begin so 'n bietjie en breek hulle effe af, en dan op die derde dag kan jy begin fun hê met hulle en hulle gees opbou."
Ons lag oor die eerstejaars van die vorige dag wat soos ape op vier bene agter die HK-lid met die bynaam 'Bobbejaan' moes kruip-spring-stap. Daar is 'n plek vir belaglikhede, beaam ek. (Studentepret is ook 'n waarde.)
Ons gesels 'n bietjie oor hulle spesifieke konteks. Die koshuis waarby hy is, bedien merendeels nie-universiteitstudente en is op 'n ander kampus geleë.
Ek bied vir hom van die koekies aan wat my buurvrou gebak het.
"Ons het ook so gemaak met ons eerstejaars die eerste jaar; hulle aanvanklik gedril asof hulle in die weermag was." Ek sluk stadig aan my koffie. "Maar op die ou end was ek vir drie jaar in die HK…" noem ek, want ek wil hê hy moet weet dat ek uit ervaring praat. "Dinge het nogals verander oor daai tyd."
En hier gebruik ek toe ons ervaringsleer van sopas as voorbeeld:
"Jy weet – in my derde jaar van HK-wees, het ons probeer maak soos nou…" Ek beduie na óns wat sit en koffie drink. "Jy weet, ek – as senior ou – nooi vir jou, sê nou maar 'n eerstejaar, in vir koffie. Ons sit, gemaklik, drink koffie, en praat soos twee gelykes met mekaar. No frills, no fuss. Geen ja-meneer, nee-meneer nie. Jy kan vir my vrae terugvra; ons 'jy' en 'jou' mekaar, maar dit beteken mos nie ons het enigsins minder respek vir mekaar nie?
"Maar in my eerste jaar in die HK was dinge anders; ek sou vir 'n eerstejaar corner en sê: 'Jar, maak vir my koffie!' En as hy dit bring, aandring op beskuit. En dan wanneer ons sit, sou ek hom ook vrae gevra het, amper soos daai seniors net-nou vir die eerstejaar.
"Die doel is dieselfde," verduidelik ek. "En die uitkoms eintlik ook. Ek bedoel, die seniors wil ook maar net die eerstejaar leer ken."
Ek en die primarius gesels nog verder tot ek seker is hy verstaan die gelykenis. Daar is twee maniere om saam met 'n eerstejaar koffie te drink: jy kan hom forseer om vir jou koffie te maak, of jy kan hom nooi sodat jy vir hom kan skink.
"Dink jy nie hoe ons dit nou doen, hierso, is gemakliker nie?" buig ek my vraag retories. "Om as gelykes te sit en te gesels. En dis eintlik al wat die universiteit wil hê; dat HK's eerder werklik vriendelik is, en om jou in te nooi soos dít, is mos gasvry."
Die prim stem saam. Hy ken die rympie van Vriendelik, Gasvry en Menswaardig.
"Toe ons soos in die ou dae gedoop het, die eerstejaars laat afkyk het en opdragte op hulle geskree het, het ons gevind hulle bly nog vir maande op hulle hoede vir ons. Julle vind dit sekerlik ook," sê ek, "dat hulle eintlik net leer hoe om 'n masker voor te hou." (Dat hulle jou aanhou 'meneer' noem, al vertel jy hulle jou regte naam.)
Ek vertel die primarius van nóg 'n voorbeeld, van hoe eerstejaars jou motor sal was in die eerste week as jy hulle 'n opdrag toesnou, maar dit nooit weer sal doen later die jaar nie, en beslis nie vir 'n senior as hulle eers tweedejaars is nie! Daarenteen, as jy self jou kar was op 'n warm dag en iemand nader wink om te help, is daar min mense wat só 'n uitnodiging sal weier, en diegene wat saam met jou dit meemaak, sal dit weer saam doen, uit respek en vriendskap, en pret.
"As respek die einddoel is, met watter metode dink jy is jy meer suksesvol?" vra ek.
"Toe ons begin het om die aanspreekvorm te verander, die doopluitenant geskrap het, en in kleiner groepe medemenslik met die eerstejaars gepraat het, toe was daar geen sprake van maskers en voorbehoud nie. Jy kon vinniger vriende maak; die ouens se ware persoonlikhede leer ken.
"En jy moet eerlik wees; jy kan tog nie met integriteit heel vakansie 'n baard groei – en glo dis die regte ding om te doen – én probeer om onintimiderend en vriendelik te wees nie? 'n Woeste baard sê tog nie 'welkom' nie."
Voor ons koffie op is, moedig ek die primarius aan om leiding te neem en sy koshuis se denke deur die loop van die jaar te probeer verander vir 2012.
Om dinge bloot te doen soos in die verlede, verg geen leierskap nie. Leierskap is om die tekens van die tye te lees en jou instelling daarmee te probeer belyn; mense se koppe te swaai.
"Wat jy met intimidasie regkry, is om soldate af te lewer wat luister na als wat jy sê en jou opdragte presies uitvoer," sluit ek af. "Maar dis nie wat ons by 'n universiteit wil hê nie… By 'n universiteit wil ons juis hê dat almal gelyk is, en idees kan uitruil, krities kan wees, dinge bevraagteken. Die land kort oopkop, demokratiese landsburgers. Nie ouens wat afkyk en wag vir ánder se opdragte nie."
Ons groet vriendelik.
Later die aand hoor ek 'n HK-lid skree: "Kyk op, eerstejaar!"
'n Kosmetiese verandering, ek weet, maar dalk tekenend van iets méér.
Of altans, so hoop ek.
Filed under Studenteleierskap, Victoriastraat and tagged afkyk, doop, eerstejaars, HK, huiskomitee, karwas, koffie, kritiese denke, kyk af jar, oriëntering, transformasionele leierskap, vernuwing, verwelkoming, waardegedrewe bestuur, waardes |	2 Kommentaar
Jou eerste dag op universiteit: nou wat nou?
Posted on Januarie 19, 2011 by mnr.muller
So, vandag val vele studente hierdie kampus binne.
Wat kan julle verwag? Hoe moet jy die eerste paar weke benader? Hoe verskil 'n universiteit van skool?
As nuweling-eerstejaarstudent is dit moeilik om te weet wat om te verwag. Jy kom na 'n kampus veel groter as jou skool, waar jy vir lektore, anders as vir onderwysers, soms werklik bloot 'n nommer is.
Jy kom na 'n warm dorp met temperamentele weer. Waar jy nogals veral in dié tyd soms regtig kan sweet.
Smeer sonbrandroom gereeld aan
Bring gemaklike skoene – en genoeg sokkies
En let op: die skril klank wat jy hoor, is dié van sonbesies in die bome
'n Verwelkomingspan met 'n plan
Jou eerste "hallo" is waarskynlik vanaf lede van 'n privaatwyk of koshuis se huiskomitee (HK) – 'n groep wat deur hulle medestudente in Augustus laasjaar tot leiersposisies verkies is. Ook is daar mentors, senior studente wat aangestel is om jou by te staan met vrae oor jou studies.
Die HK en mentors gaan jou die kampus wys, begelei tot by al die regte registrasielokale (waar jy soms in lang toue gaan wag) en probeer om jou te laat tuis voel tussen 'n klomp mede-eerstejaars en ander vreemdelinge.
Let op wat die koshuis/wyk se waardes en etos is
Wees oopkop en gewillig, maar moenie als vir soetkoek opeet nie
Luister en moenie konstant vrae vra nie; die HK en mentors sal waarskynlik nog by die antwoord kom
Die verwagting by seniorstudente is dat jy ná die verwelkomingstydperk 'n sin van kameraderie en lojaliteit met jou mede-eerstejaars en HK sal hê, en toekomstige funksies en bymekaarkom-geleenthede sal ondersteun. Kortom, hulle hoop jy hou van die plek en sy mense.
Maak vriende met die nuwelinge om jou. In die eerste week het jy briljante kanse, met die huiskomitee wat waarskynlik hope "skakelings" en "ken-mekaar" sessies gaan reël.
Wees oop vir nuwe vriendskappe, juis met mense vir wie jy nouliks ken
Hou gerus 'n notaboekie byderhand, vir name en adresse, kontaknommers en sulke dinge
Glimlag, groet, borsel jou tande, rol sweetweerders aan en wees ordentlik
Dink aan interessante vrae, bly weg van uitvra oor matriekpunte of vakrigtings; luister, en wees geïnteresseerd
Gebruik jou ketel, maak koffie, nooi mense.
Moenie probeer om onmiddellik jou droomman of -vrou te ontmoet en met soet woorde te vlei nie
Respek, sonder gesag
Die verwagting vanaf universiteite se kant af, is dat die studenteleiers geensins optree soos boelies nie. Immers, as mense jou volg slegs omdat jy hulle dreig, is jy nie juis 'n leier nie.
Tog is dit 'n strik waarin baie HK-lede trap. Hulle dink jy moet as leier die baas wees, soos 'n skoolhoof wat op kinders skree. Daarom sal hulle dalk 'n persona aanneem, 'n skyn-self wat kamstig ouer is (soms groei mans baarde, of vroue HK-lede maak asof hulle alreeds verloof is), en wat moerig is, soos 'n kwaai ouer wat op 'n kind skree.
Pasop vir HK-lede wat die pot mis sit. As daar op jou geskree word, mis hulle die punt
Nietemin, wees hulle, in soverre hulle nie te veel kwaad doen nie, maar genadig. Besef dis 'n skynbeeld wat hulle tydelik voorhou; hulle sal julle niks maak nie
Rapporteer wel jou HK se gedrag aan jou koshuis/wyk se monitor en/of die inwonende hoof. Hulle aanbevelings word in 'n verslag gepubliseer en help dan die volgende jaar se HK om te verbeter op die foute wat hulle maak
Alhoewel hulle benadering dalk verkeerd is, is hulle einddoel wel positief: hulle wil julle saambind as 'n eenheid wat trots is op die nuwe identiteit wat jy bykry
HK-lede wat jou probeer intimideer, doen dit op verskeie subtiele en eksplisiete maniere, hulle speel vreemde musiek (opera of kindermusiek) om julle wakker te maak soggens, hulle laat tree julle aan in rye asof julle in die weermag is, laat julle dalk afkyk grond toe, praat met julle asof julle kinders is, spreek julle minagtend aan, terwyl hulle oordrewe titels vir hulleself toe-eien, hou julle in die duister oor die verwelkomingsprogram wat voorlê, en jaag julle aan van een plek na die ander, soos 'n trop skape; hou brandalarmoefeninge in die middel van die nag.
Steve Biko ('n SA vryheidsvegter) het gesê: the most potent weapon of the oppressor is the minds of the oppressed. Bly sterk.
As jy beginne moeg word
Jy kom sopas van 'n vakansie waar jy 'n luilekker lewe gehad het. Die ritme van jou doen en late was als onder jou beheer. Dalk was jy selfs 'n jaar oorsee. Maar nou word jy saam met 'n gretige groep gevra om 'n klomp aktiwiteite op uitgewerkte tye van smôrens vroeg tot saans laat te doen. Jy sal dalk moeg word. Veral teen dag drie. Want dis mos maar soms moeilik om aanvanklik op 'n nuwe plek aan die slaap te raak en, om heeldag besig te wees, eis sy fisieke tol.
Eet genoeg. Jy kort die energie vir rondstap van die een uithoek van die dorp na 'n ander
Gaan slaap so vroeg as wat jy kan
As jy vir lang tye regop moet staan, wieg op jou voortone en dan jou hak, om jou bloedsomloop aan te wakker en nie flou te val nie
As jy moeg of duiselig voel, gaan sit. Jy hoef niemand se toestemming te vra nie.
Registrasie en wat jy moet swot
Om te besluit watter rigting om in te studeer, is intimiderend. Sommiges weet al van jonks af wat hulle wil word, en vir hulle is dit maklik, maar vir die res is dit 'n amper-onmoontlike besluit met te veel opsies.
Sorg dat jy registreer vir die kursus waarvoor jy aansoek gedoen het, en met jou ouers bespreek het
In die eerste paar weke van die kwartaal is daar altyd nog tyd om van kursus te verander – vind uit wat die sperdatum daarvoor is en teken dit in jou dagboek aan
Elke universiteit het 'n studentevoorligting- en ontwikkelingsentrum waarby jy kan gaan aanklop vir gratis beroepsvoorligting; gebruik dit en gaan maak 'n afspraak
Woon getrou jou klasse by, en kyk of jy dalk by 'n ander kursus ook kan gaan inloer tydens een van jou af-periodes, en besluit dan mettertyd
Onthou, daar is niks wat jou keer om op 40 weer 'n ander beroepsrigting in te slaan nie; hierdie is geen kortste-pad-na-sukses speletjie nie; hierdie is 'n algemene eerste opleiding om jou toe te rus vir verdere studie en beroepsgroei
As die seniors beginne terugkom
As jy dit unlucky getref het, en jou HK probeer julle die heeltyd intimideer, dan sal hulle waarskynlik die illusie skep dat Wanneer Die Seniors Terugkom, Dán… maar die werklikheid is eintlik maar presies soos wat jy dit self kan indink: die "seniors" is maar net jongmense wat die vorige jaar vriende geword het, wat ná 'n lang vakansie terugkom. Hulle gaan raas, mekaar gul groet en 'n lekker tyd hê.
Dit is deel van die ritme van kampuslewe dat daar elke jaar 'n nuwe toeloop van studente is; dit is dus nie onverwags of uiters vreemd nie.
Groet diegene wat deel is van jou omgewing vriendelik
Wees oop om jouself voor te stel, en probeer om hulle name te onthou
Moenie bang wees nie, en verwag 'n jolige geraas
Wat die universiteit betref, wil hulle koshuise en wyksareas omskep in demokratiese luister-, leef- en leerruimtes waar studente van alle jaargroepe en nasionaliteite met mekaar kan praat, debatteer en van mekaar kan leer. Studente kom egter direk van skool, en dáár is daar dikwels sterk onderskeid tussen graad 8's, seniors en matrieks, met die onderwysers en skoolhoof bo-aan die magshiërargie. Ons wil nie dit by 'n universiteit hê nie.
'n Universiteit is 'n plek van kennis, waar almal: eerstejaars, M-studente, lektore, professore inkluis, besig is met dieselfde edele doel: om kennis te skep en met mekaar te deel. Ons is almal volwassenes in die sisteem, en as jy 'n idee het, moet jy dit, op wetenskaplike wyse, kan voorhou aan ander, ongeag jou ouderdom.
Maar wees bedag dat daar by heelwat mense steeds 'n versugting na hiërargieë is – veral tweedejaars smag daarna om nie meer juniors te wees nie. Dus, wees dalk aanvanklik bereid om die mindere te wees, bloot uit respek. As jy kan opstaan om vir iemand anders sitplek te verleen, bied dit gerus aan. As jy iemand anders eerste kan laat kolf, of die bal kan gaan soek wat sopas weggemoker is, doen dit, sonder dat hulle jou vra. So wys jy respek deur jou aksies.
Om 'n ruimte te deel met ander
By jou ouerhuis was julle net 'n klein groep mense. As jy tussen meer persone bly, moet jy probeer bedag wees op hoe jou aksies op ander mense inwerk.
Probeer om nie te raas in gange of voorportale waar jou klank kan weergalm nie; gesels en lag eerder in jou kamer agter 'n toe deur wat die klank absorbeer
Leer jou kamermaat en sy/haar gewoontes en behoeftes ken, luister dalk jou musiek met oorfone aan, respekteer sy/haar eiendom en sinchroniseer julle slaap- en opstaantye
Maak skoon ná jy 'n kombuis- of badkamerarea gebruik het, of as jy iets laat val of mors het
Vra as jy iemand se koffie, suiker, tee, melk wil gebruik, en deel dan ook jou voorraad gelykmatig
Maak jou kamer- en ander deure sag toe, en wees bedag as jy jou meubels rondskuif, want die ouens onder jou kan elke skuifeling hoor
Diegene wie jy agterlaat
Vir meeste skoolverlaters is die universiteitslewe die eerste keer dat hulle wesenlik weg is van hulle ouerhuis, en nie meer hoef te rapporteer wat aangaan in hulle lewens nie. Nietemin:
Verbeel jou hoe jy sou voel as jy 'n ouer was en skielik niks meer van jou kind hoor nie, ná 18 jaar. Bel eerder gereeld, SMS, en bly in kontak, al trek die verhouding swaar
Koester jou vryheid ook, en wees bedag daarop dat jy nie elke naweek heelnaweek huis toe gaan nie; sien jou ouers die eerste Sondag, dan weer twee naweke daarná, maar probeer om nie elke naweek huis toe te gaan nie; jy moet meer onafhanklik word in dié fase van jou lewe – en ja, selfs sélf jou wasgoed was!
Werk aan jou verhouding met jou ouers, en behou ook soveel kontak as moontlik met skoolvriende, deur Facebook, ens.
Studentelewe is pret, daar is orals mooi, jongmense op kampus, daar is kuierplekke, drank, dagga, partytjies en dalk selfs strande met bikini-vroue en gespierde mans in die omtrek, as jou kampus naby die kus is.
Daar's later tyd vir drink. Kry eers jou akademiese sake in orde, wees rustig en moenie dadelik hals-oor-kop tekere gaan nie
Kuier saam met vriende, maar ook met nuwe mense wie jy nog nie goed ken nie, en ook met mense wat ander belangstellings as jy het
Besef jy is 18 en dus wettiglik volwasse en vervolgbaar vir enigiets wat onwettig is. Om goed te breek, steel, of om onwelvoeglik op te tree, is nie aanvaarbaar bloot omdat jy 'n student is nie; die mense omliggend tot universiteite is moeg vir gesteelde potplante en vandalisme en sal julle aankla
Pasop vir vry in 'n bondel, en ken jou ABCD's van seks
Ry slegs met mense wat nugter is; dronk studente is berug vir hulle dom bravade, en gevolglik begrawe ons talle belowende studente a.g.v. dronkbestuur-ongelukke
'n Universiteit is nie 'n skool nie. Daar is nie onderwysers en leerders nie. Almal is gelyke soekers na kennis, wat vrywillig en aspris hulleself blootstel aan mense wat anderste dink, van ander kulture afkomstig is en in ander dinge glo. Jy leer hier hoe om te bevraagteken, hoe om krities na dinge te kyk, hoe om stomgeslaan te word deur die magdom van die wetenskap en die ryke verskeidenheid van mense en maniere om na sake te kyk.
'n Universiteit is ook nie net 'n plek vir beroepsopleiding nie. Selfs al studeer jy ingenieurswese of aktuariële wetenskap, sorg dat jy die kunstenaars en kunssinniges bevriend, in hulle koppe klim en 'n wyer wêreld leer verstaan as ene wat opgesluit is in tutoriaalopdragte en handboeke.
Geniet dit. Maar geniet die volle ervaring, nie nét die wees-tussen-jongmense nie. Geniet die uitdagende debatte met dosente, die laatnag-artikelsoekery vir werksopdragte, die slimmer-word en bevraagtekening van alles. Die grootword, die geluk en seer van verhoudings, die hoop en teleurstellings van lewe.
Enige raad wat jy vir ons het?
Wat's die top tips waarmee jy jou kind/broer/suster/vriend by die universiteit sal los?
Filed under Studenteleierskap, Victoriastraat and tagged demokrasie, doop, eerste dag op universiteit, magshiërargie, oriëntering, Studenteleierskap, studentelewe, verskil tussen universiteit en skool, verwelkomings, wat om te verwag van universiteit |	4 Kommentaar
Admin het toe nie 'n krieketspan nie.
Posted on Januarie 14, 2011 by mnr.muller
Ek onthou Ceres Dennebos en hoe ons gebuk oor die radio krieket geluister het in 'n rondawel sonder TV.
Gary Kirsten en Andrew Hudson, Kepler Wessels. Jonty en Hansie, Brian McMillan, Alan Donald.
Niks in wese het seker verander nie.
Ek is net ouer.
Ouer selfs as die krieketspelers wat op die veld uitdraf.
En sou ek nog in ons oprit my broer se aflewerings blok, is die droom van 'n ruim veld om my daarmee heen.
Die vangskote in my kop, die uitoorlê van kolwers, 'n dappere afweer van opslagballe; die inverbeel van 'n moontlike opgroei na groen-en-goud.
Uit vir 'n golden duck.
Filed under Tekeninge, Victoriastraat and tagged Alan Donald, Andrew Hudson, Brian McMillan, Dave Richardson, droom van groen en goud, Gary Kirsten, Hansie Cronje, Jonty Rhodes, Kepler Wessels, krieket |	1 Kommentaar
Mariette se digterwordende gesig
Posted on Januarie 13, 2011 by mnr.muller
'n Paar maande terug het ek 'n skryfstuk gepost sonder die linkerhandskets wat daarmee gepaardgaan. Hierso is die skets uiteindelik: